Þingræður haldnar á Alþingi Íslendinga



Hinn 8. jan. s.l. var gefið út svohljóðandi forsetabréf: „Forseti Íslands gerir kunnugt: Ég hef ákveðið samkvæmt tillögu forsrh. að Alþingi skuli koma saman til framhaldsfunda mánudaginn 28. jan. 1985, kl. 14.00. Gert í Reykjavík, 8. jan. 1985. Vigdís Finnbogadóttir. Steingrímur Hermannsson. Forsetabréf um að Alþingi skuli koma saman til framhaldsfunda.“ Framhaldsfundir Alþingis hefjast því nú á ný. Hæstv. forseta, hv. alþm. og starfsliði Alþingis öllu óska ég þess að árið verði þeim farsælt. Ég þakka liðið ár og býð menn velkomna til þingstarfa á ný. Ég læt jafnframt í ljós þá ósk mína að störf þingsins á þessu ári megi verða landi og þjóð til blessunar.



Ég þakka hæstv. forsrh. fyrir góðar óskir í garð okkar þm. Jafnframt vil ég óska hæstv. forsrh., þm. öllum og starfsfólki Alþingis góðs árs og þakka fyrir ánægjulega samvinnu á liðnu ári. Ég býð alla velkomna til starfa á nýju ári. Skv. forsetabréfi því sem hæstv. forsrh. hefur flutt, þá hefur fundur í Sþ. verið settur.



Hér liggur frammi bréf, sem Tómas Árnason hefur ritað forseta Ed. Alþingis, svohljóðandi: „Reykjavík, 27. des. 1984. Með því að ég hef í huga að taka að mér starf, sem ekki getur samrýmst þingmennsku, leyfi ég mér hér með að tilkynna yður, virðulegi forseti, að ég hef ákveðið að afsala mér þingmennsku frá og með deginum í dag að telja. Þetta er yður, virðulegi forseti, hér með tilkynnt. Virðingarfyllst. Tómas Árnason.“ skv. bréfi þessu tekur nú sæti á Alþingi Jón Kristjánsson og ég býð hann velkominn til starfa.



Svohljóðandi bréf hefur borist: „Alþingi, 25. jan. 1985. Ragnar Arnalds, 3. þm. Norðurl. v., hefur ritað mér á þessa leið: „Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess, að 1. varamaður Alþb. í Norðurl. v.. Þórður Skúlason sveitarstjóri, taki sæti á Alþingi í fjarveru minni.“ Þetta er yður hér með tilkynnt. herra forseti. Salome Þorkelsdóttir, forseti Ed.“ Þórður Skúlason sveitarstjóri hefur áður tekið sæti á Alþingi á þessu kjörtímabili. Býð ég hann nú velkominn til starfa. Þá hefur borist svohljóðandi bréf: „Alþingi, 25. jan. 1985. Halldór Blöndal, 2. þm. Norðurl. e., hefur ritað mér á þessa leið: „Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess, að 1. varamaður Sjálfstfl. í Norðurl. e., Vigfús Jónsson bóndi, Laxamýri, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Með þessu bréfi fylgir kjörbréf Vigfúsar Jónssonar. Með því að hann hefur ekki tekið sæti á Alþingi á þessu kjörtímabili þarf að rannsaka kjörbréf hans og er þess óskað að hv. kjörbréfanefnd taki kjörbréf þetta til athugunar, en á meðan verður fundinum frestað í 5 mínútur. - Fundarhlé.



Herra forseti. Kjörbréfanefnd hefur yfirfarið kjörbréf Vigfúsar Jónssonar, sem er kjörinn 2. varaþm. Sjálfstfl. í Norðurl. e., en er nú 1. varaþm. flokksins í því kjördæmi. Þess er óskað að hann taki nú sæti á Alþingi í fjarveru Halldórs Blöndals. Kjörbréfanefnd hefur yfirfarið kjörbréfið og finnur ekkert athugavert og leggur til að það verði samþykkt.



Vigfús Jónsson hefur áður tekið sæti á Alþingi. Býð ég hann velkominn til starfa. Kristín S. Kvaran, 1. landsk. þm., hefur tekið sæti sitt á Alþingi að nýju. Þm. mætti ekki á haustþinginu og hafði lögmæt forföll. Er hún boðin velkomin til starfa á ný.